Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 221/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»ASPARAGO VERDE DI ALTEDO«

EU-nr.: PGI-IT-0127-AM01 – 14.3.2019

BOB ( ) BGB (X)

1. Ansøgende sammenslutning og legitim interesse

Consorzio di Tutela dell'Asparago verde di Altedo IGP

Piazza Caduti della Resistenza, 2 40051 Malalbergo (BO) ITALIEN Tlf. +39 0532 904511 Fax +39 0532 904520

Certificeret e-mail: asparagoverdeigp@pec-legal.it

Consorzio di Tutela dell'Asparago verde di Altedo IGP har ret til at indgive en ansøgning om ændring i henhold til artikel 13, stk. 1, i dekret nr. 12500 fra ministeriet for landbrug, fødevarer og skovbrug af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet [angives nærmere]

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

— Artikel 2 i varespecifikationen

Afsnittet:

Egnede sorter til produktion af »Asparago verde di Altedo« er:

Precoce di Argenteuil Eros Marte Ringo

erstattes af:

Egnede sorter til produktion af »Asparago verde di Altedo« er:

Eros, Marte, Franco, Giove, Ercole, Vittorio, Athos.

Begrundelse:

Ajourføring og udvidelse af udvalget af sorter. Eftersom »Asparago verde di Altedo« på nuværende tidspunkt næsten udelukkende produceres af sorten Eros, foreslås det for at sikre kontinuiteten i produktionen at medtage hybrider, der stammer fra den genetiske forbedring af den lokale sort Precoce di Argenteuil, og at sidstnævnte sort derfor slettes. De indførte sorter er Franco, Giove, Ercole, Vittorio og Athos. Udover at give større mængder vil indførelsen af disse sorter forlænge høst- og markedsføringsperioden og dermed sikre en større tilgængelighed for den endelige forbruger.

Sorten Ringo er blevet slettet, da reproduktionsmaterialet ikke længere er tilgængeligt.

Ændringen vedrører punkt 4.2 i den sammenfatning, der er offentliggjort i EUT C 114 af 15. maj 2002, og punkt 3.2 i enhedsdokumentet.

— I artikel 2 tilføjes følgende stykke: Aspargesskud, der opfylder alle varespecifikationens krav undtagen kravene til kategori og form, må udelukkende anvendes til forarbejdning og kan bære BGB-betegnelsen »Asparago verde di Altedo«. Sådanne aspargesskud må ikke sælges til den endelige forbruger.

Muligheden for at forarbejde asparges, som kun er defekte med hensyn til størrelse eller form, og som er produceret og dyrket i henhold til parametrene i varespecifikationen, er blevet medtaget. Asparges, som ikke er sunde og ikke er i overensstemmelse med varespecifikationen, vil dog ikke blive forarbejdet.

Ændringen vedrører punkt 4.2 i den sammenfatning, der er offentliggjort i EUT C 114 af 15. maj 2002, og punkt 3.2 i enhedsdokumentet.

— I artikel 2 tilføjes følgende stykke: «Ved produktion af »Asparago verde di Altedo« er det tilladt at anvende andre aspargessorter, som er opstået i forbindelse med forskning, så længe det gennem forsøg og dokumentation er bevist, at fremstillingsmetoden og grøntsagens kvalitative egenskaber overholder varespecifikationen. Anvendelsen af sådanne sorter ved fremstilling af »Asparago verde di Altedo« skal meddeles på forhånd til og godkendes af ministeriet for landbrug, fødevarer og skovbrug, som i den forbindelse kan benytte sig af teknisk rådgivning fra kontrolinstansen eller lignende.

For at sikre kontinuiteten i produktionen, alt imens traditionerne og tilknytningen til det lokale område bevares, er der tilføjet en bestemmelse, som gør det muligt at anvende andre aspargessorter i henhold til varespecifikationen, såfremt andre sorter end de angivne er blevet forhåndsgodkendt af det italienske ministerium for landbrug, fødevarer og skovbrug.

Ændringen vedrører punkt 4.2 i den sammenfatning, der er offentliggjort i EUT C 114 af 15. maj 2002, og punkt 3.2 i enhedsdokumentet.

Geografisk område

— Artikel 3 i varespecifikationen: Skrivefejlene i varespecifikationen er blevet rettet, og kommunernes navne er blevet opdateret efter de sammenlægninger, der fandt sted i henholdsvis januar 2014 og januar 2017. Produktionsområdet er hverken blevet ændret eller udvidet.

Nærmere bestemt:

Provinsen Bologna: — »Castelmaggiore« erstattes af »Castel Maggiore«, som er kommunens korrekte navn. — »Castelguelfo« erstattes af »Castel Guelfo di Bologna«, som er kommunens korrekte navn. — »San Giovanni Persiceto« erstattes af »San Giovanni in Persiceto«, som er kommunens korrekte navn.

Provinsen Ferrara: — »Iolanda di Savoia« erstattes af »Jolanda di Savoia«, som er kommunens korrekte navn. — Kommunen Fiscaglia: Kommunen Fiscaglia blev oprettet den 1. januar 2014 ved at sammenlægge de tilstødende kommuner Massa Fiscaglia, Migliarino og Migliaro. Det korrekte navn bør derfor angives i varespecifikationen. De tre førnævnte kommuner er blevet erstattet i deres helhed af kommunen Fiscaglia, uden at der er foretaget ændringer af det område, som varespecifikationen dækker. — Kommunen Terre del Reno: Kommunen Terre del Reno blev oprettet den 1. januar 2017 ved at sammenlægge de tilstødende kommuner Sant'Agostino og Mirabello. Det korrekte navn bør derfor angives i varespecifikationen. De to førnævnte kommuner er blevet erstattet i deres helhed af kommunen Terre del Reno, uden at der er foretaget ændringer af det område, som varespecifikationen dækker.

Ændringen vedrører punkt 4.3 i den sammenfatning, der er offentliggjort i EUT C 114 af 15. maj 2002, og punkt 4 i enhedsdokumentet.

Bevis for oprindelse

— Artikel 5 i varespecifikationen

Afsnittet:

Faciliteter, som er velegnede til produktion af den beskyttede geografiske betegnelse »Asparago verde di Altedo«, medtages i et særligt register, der føres og opdateres af det i artikel 10, stk. 2, i forordning (EØF) nr. 2081/92 omhandlede kontrolorgan.

udgår og erstattes as følgende:

I henhold til artikel 36 og 37 i forordning (EU) nr. 1151/2012 kontrollerer kontrolinstansen, at produktet opfylder kravene i varespecifikationen. Den udvalgte kontrolinstans er Check Fruit srl — Via dei Mille, 24 – 40121 Bologna — Italien, Tlf. +39 051 649 4836, Fax +39 051 649 4813 — info@checkfruit.it Produktets sporbarhed sikres ved, at de matrikler, som produktet dyrkes på, såvel som oplysninger om producenterne og emballeringsvirksomhederne, medtages i registre, der administreres af det i artikel 5 omhandlede kontrolorgan, og ved, at de producerede mængder anmeldes til kontrolorganet. Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan.

Artiklen er omformuleret med henblik på at medtage henvisninger til kontrolorganet og bevis for produktets oprindelse, sådan som det foreskrives i artikel 7, litra d) og g), i forordning (EU) nr. 1151/2012.

Produktionsmetode

— Artikel 4 i varespecifikationen

Følgende afsnit:

Afstand, plantedybde og beplantningstæthed: Afstanden mellem rækkerne skal være mindst 1m. Afstanden inden for rækkerne skal være mindst 0,33 m.

erstattes af:

Afstand, plantedybde og beplantningstæthed: Afstanden mellem rækkerne skal være mellem 1 m og 3,5 m. Afstanden inden for rækkerne skal være mindst 0,15 m.

Hvad produktionsmetoden angår, er dyrkningsteknikkerne blevet ajourført, men er stadig i overensstemmelse med traditionerne. Teknikken med at øge afstanden mellem rækkerne til maksimalt 3,5 m bliver mere og mere udbredt. Dette kommer til udtryk i aspargesmarkernes udbytte og længere livscyklus.

Tilpasningen af dyrkningsteknikkerne har ført til en reduktion af minimumsafstanden inden for rækkerne. Dette hænger nøje sammen med den øgede afstand mellem rækkerne, som primært fører til en klar forbedring af planternes sundhed. Ved at udvide rækkerne bliver risikoen for sygdomme mindre, f.eks. svampesygdomme. Desuden giver det mulighed for at spare på gødningen, eftersom spredningen af gødning inden for rækkerne bliver mere præcis. Efter vores mening påvirker en reduktion af minimumsafstanden inden for rækkerne og en øget afstand mellem rækkerne ikke produktets egenskaber og kvalitet.

— Følgende sætning: Rodstokkene skal veje mindst 70 g og være fri for sygdomme.

erstattes af:

Rodstokkene skal veje mindst 50 g og være fri for sygdomme.

For at tilpasse varespecifikationen, herunder til formeringsmateriale, er det nødvendigt at sætte rodstokkenes minimumsvægt ned fra 70 g til 50 g. Det skal bemærkes, at denne ændring ikke har nogen indvirkning på BGB-produktets kvalitative egenskaber. Denne ændring var ligeledes nødvendig for at tilpasse varespecifikationen til de produkter, der sælges af planteskoler, som i stadig større grad har en tendens til at markedsføre rodstokke med disse kendetegn.

— Følgende bestemmelse indsættes: Beplantningstætheden skal være på mellem 15 000 og 27 000 planter pr. hektar.

Det minimale og maksimale antal planter pr. hektar angives med henblik på at skabe større klarhed og præcision i varespecifikationen.

— Følgende punkt: afskæring af de dele af planten, der er over jorden, med henblik på deres fuldstændige udtørring og afbrænding

erstattes af:

afskæring af de dele af planten, der er over jorden, med henblik på deres fuldstændige udtørring

Det blev anset for passende at fjerne afbrændingsdelen, da denne teknik er forbudt.

— Sætningen: Det maksimale årlige udbytte for en aspargesmark, der har nået sin fulde kapacitet, er 10 t/ha.

erstattes af:

Det maksimale årlige udbytte for en aspargesmark, der har nået sin fulde kapacitet, er 12 t/ha.

I overensstemmelse med tilpasningen af dyrkningsteknikkerne er det maksimale årlige udbytte pr. hektar blevet justeret — omend ikke proportionalt — fra 10 til 12 ton pr. hektar.

Tilknytning

— Artikel 9 i varespecifikationen

Oplysningerne i punkt 4.4 og 4.6 i sammenfatningen (EFT C 114 af 15. maj 2002, s. 6), som førte til betegnelsens registrering, er blevet tilføjet i varespecifikationen.

Følgende tekst tilføjes:

Ansøgningen om registrering af betegnelsen er baseret på produktets omdømme. Den karakteristiske jordsammensætning og det fugtige, tågede klima, som er typisk for den nedre del af Podalen, og som er fælles for hele det ovennævnte område, kombineret med ekspertisen og de traditionelle metoder til dyrkning af asparges, hvor erfaringerne gennem århundreder er videregivet fra far til søn, betyder, at produktets kvalitative egenskaber og særpræg hænger tæt sammen med det angivne geografiske område, der således må betragtes som det ideelle oprindelsesmiljø for »Asparago verde di Altedo«. Produktionsområdet for »Asparago verde di Altedo« befinder sig mellem Via Emilia i provinsen Bologna, Adriaterhavets kyst og Pofloden i provinsen Ferrara. De dokumenter, der beviser oprindelsen med hensyn til dyrkning, produktion, markedsføring og kulinarisk anvendelse af »Asparago verde di Altedo«, stammer tilbage til det 13. århundrede. »Asparago verde di Altedo« er gennem århundreder hyppigt blevet anvendt af de store kokke i Bologna, hvilket fremgår af de opskrifter med asparges, der er medtaget i deres værker. »Asparago verde di Altedo« blev specifikt nævnt første gang i det berømte værk »Ruralium Commodoriu Librum Duodecim« af den kendte agronom Pier Crescenzi, som blev født i Bologna i 1233. Dette viser de lange traditioner med at dyrke »Asparago verde di Altedo« på landet omkring Bologna og Ferrara. Vincenzo Tanara, som levede i Bologna i det 17. århundrede, og som ligeledes var agronom og en kendt kok, omtaler den grønne asparges i sin bog »L'economia del cittadino in villa« [»Økonomien hos borgere i landhuse«] fra 1644.

Ændringen vedrører ligeledes punkt 5 i enhedsdokumentet, som suppleres med nogle af oplysningerne i punkt 4.4 i sammenfatningen vedrørende betegnelsens tilknytning til det geografiske produktionsområde. Der er udelukkende tale om redaktionelle ændringer.

Mærkning

— Artikel 8 i varespecifikationen

Følgende afsnit tilføjes:

Det er også tilladt at anvende angivelser og/eller grafiske elementer, som henviser til navne, firmanavne eller kollektive eller individuelle varemærker, i tilknytning til ordlyden Asparago verde di Altedo« eller »Asparago verde di Altedo I.G.P.« og EU-symbolet.

I betragtning af de nye markedsbehov og den voksende interesse for BGB-produkter er der tilføjet en mulighed for at medtage angivelser og/eller grafik, som henviser til navne, firmanavne eller kollektive eller individuelle varemærker på etiketten eller emballagen.

Ændringen vedrører punkt 4.8 i den sammenfatning, der er offentliggjort i EUT C 114 af 15. maj 2002, og punkt 3.6 i enhedsdokumentet.

— Punkt 3.6 i enhedsdokumentet:

BGB-logoet er blevet tilføjet i dette punkt for at supplere oplysningerne i dette specifikke afsnit i enhedsdokumentet.

Andet

— Ajourføring af henvisningerne til lovgivningen

Henvisningerne til lovgivningen er blevet ajourført, så der henvises til forordning (EU) nr. 1151/2012.

Emballering

— Artikel 7 i varespecifikationen

Følgende afsnit indsættes:

Når »Asparago verde di Altedo« udbydes til salg, skal de pakkes i enhver type emballage, der er godkendt i EU i henhold til gældende lovgivning.

Hvad emballeringen angår, bør det præciseres, hvilken emballage der kan anvendes, med det formål at medtage alle typer emballage, der er godkendt i EU i henhold til gældende lovgivning.

Ændringen vedrører punkt 4.5 i den sammenfatning, der er offentliggjort i EUT C 114 af 15. maj 2002, og punkt 3.5 i enhedsdokumentet.

— Artikel 7 i varespecifikationen

Følgende afsnit tilføjes:

Asparges, der er beregnet til forarbejdning, og som således ikke må sælges til den endelige forbruger, kan også leveres »løse«, i emballager eller i beholdere, som er i overensstemmelse med gældende lovgivning, og som på mindst en af siderne er påført ordlyden »Asparago verde di Altedo IGP destinato alla trasformazione« [»Asparago verde di Altedo BGB beregnet til forarbejdning«] med klar og tydelig skrift.

I betragtning af de stadig større muligheder og interesse for BGB-produktion, herunder for forarbejdede produkter, anså man det for hensigtsmæssigt at medtage og fastlægge klare regler for emballagens udseende i varespecifikationen for disse produkter. Når det gælder asparges beregnet til forarbejdning, besluttede man således at præcisere, at det er muligt at anvende emballage, der er godkendt i EU, under forudsætning af at produktet identificeres tydeligt, så sporbarheden sikres.

Ændringen vedrører punkt 4.5 i den sammenfatning, der er offentliggjort i EUT C 114 af 15. maj 2002, og punkt 3.5 i enhedsdokumentet.

ENHEDSDOKUMENT

»Asparago verde di Altedo«

EU-nr.: PGI-IT-0127-AM01 – 14.3.2019

BOB ( ) BGB (X)

1. Betegnelse

»Asparago verde di Altedo«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Asparago verde di Altedo« er forbeholdt aspargesskud fra faciliteter medtaget i et særligt register, som føres af kontrolorganet, og omfatter følgende grønne aspargessorter: Eros, Marte, Franco, Giove, Ercole, Vittorio, Athos og andre sorter, der kan anvendes i en andel på højst 20 %.

Den beskyttede geografiske betegnelse »Asparago verde di Altedo« er forbeholdt skud i følgende to kategorier med de kendetegn, som er fastsat i EU-bestemmelserne om markedsføring af asparges:

— Kategori »Extra«

— Kategori I.

Under hensyntagen til de særlige bestemmelser, der gælder for disse to kategorier, og de tilladte afvigelser skal grønne Altedo-asparges, når de udbydes til salg, opfylde følgende markedsførings- og kvalitetskrav: Aspargesskuddene skal være:

— hele

— friske af udseende

— sunde

— fri for skader fra gnavere eller insekter

— rene, dvs. fri for jord og andre urenheder

— fri for unormal ydre fugtighed, dvs. tilstrækkeligt »tørret«, hvis de er blevet vasket eller kølet med koldt vand

— fri for fremmed lugt og smag (som følge af gæring eller mug).

Herudover må aspargesskuddene ikke være: hule, revnede, skrællede eller knækkede.

Aspargesskuddene skal være velformede med faste spidser, og kun i kategori I må de være let bøjede.

Aspargesskud, der opfylder alle varespecifikationens krav undtagen kravene til kategori og form, må udelukkende anvendes til forarbejdning og kan bære BGB-betegnelsen »Asparago verde di Altedo«. Sådanne aspargesskud må ikke sælges til den endelige forbruger.

»Ved produktion af »Asparago verde di Altedo« er det tilladt at anvende andre aspargessorter, som er opstået i forbindelse med forskning, så længe det gennem forsøg og dokumentation er bevist, at fremstillingsmetoden og grøntsagens kvalitative egenskaber overholder varespecifikationen. Anvendelsen af sådanne sorter ved fremstilling af »Asparago verde di Altedo« skal meddeles på forhånd til og godkendes af ministeriet for landbrug, fødevarer og skovbrug, som i den forbindelse kan benytte sig af teknisk rådgivning fra kontrolinstansen eller lignende.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle faser i produktionen af »Asparago verde di Altedo« til og med plukningen skal foregå udelukkende inden for det geografiske område, der er angivet i punkt 4.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Når »Asparago verde di Altedo« udbydes til salg, skal de pakkes i enhver type emballage, der er godkendt i EU i henhold til gældende lovgivning.

Herefter pakkes produktet i bundter på mindst 250 g og højst 3 kg, som bindes sammen og skæres til enten maskinelt eller i hånden, så de får samme størrelse i den nederste ende. Selve bundterne kan forneden være omviklet med en serviet af et passende materiale, eller de kan være påsat et bånd af et passende materiale. Herefter lægges de i kasser med henblik på at blive udbudt til salg.

Asparges, der er beregnet til forarbejdning, og som således ikke må sælges til den endelige forbruger, kan også leveres »løse«, i emballager eller i beholdere, som er i overensstemmelse med gældende lovgivning, og som på mindst en af siderne er påført ordlyden »Asparago verde di Altedo IGP destinato alla trasformazione« [»Asparago verde di Altedo BGB beregnet til forarbejdning«] med klar og tydelig skrift.

3.6. Særlige regler for mærkning af det produkt, som den registrerede betegnelse henviser til

Den emballage, som »Asparago verde di Altedo« sælges i, som angivet ovenfor, skal være påført ordene »Asparago verde di Altedo« og »Indicazione Geografica Protetta« [»beskyttet geografisk betegnelse«] skrevet med bogstaver i samme størrelse samt andre obligatoriske angivelser, der er fastsat i den særlige nationale lovgivning og EU-lovgivningen om markedsføring af asparges.

Desuden skal logoet — dvs. det særlige symbol for »Asparago verde di Altedo« BGB, beskrivelsen, afbildningen og farverne, som er gengivet i den grafiske vejledning, der er vedlagt varespecifikationen — indgå sammen med den geografiske betegnelse.

Det er også tilladt at anvende angivelser og/eller grafiske elementer, som henviser til navne, firmanavne eller kollektive eller individuelle varemærker, i tilknytning til ordlyden Asparago verde di Altedo« eller »Asparago verde di Altedo I.G.P.« og EU-symbolet.

4. Kort angivelse af det geografiske områdes afgræsning

Produktionsområdet for »Asparago verde di Altedo« befinder sig mellem Via Emilia i provinsen Bologna, Adriaterhavets kyst og Pofloden i provinsen Ferrara. Det geografiske område omfatter hele det administrative område i følgende kommuner i provinserne Bologna og Ferrara:

Provinsen Bologna: kommunerne Anzola dell'Emilia, Argelato, Bologna, Budrio, Baricella, Bentivoglio, Calderara di Reno, Crevalcore, Castello d'Argile, Castel Maggiore, Castel San Pietro Terme, Castenaso, Castel Guelfo di Bologna, Dozza, Galliera, Granarolo dell'Emilia, Imola, Malalbergo, Medicina, Minerbio, Molinella, Mordano, Ozzano dell'Emilia, Pieve di Cento, Sala Bolognese, Sant'Agata Bolognese, San Giovanni in Persiceto, San Giorgio di Piano, San Lazzaro di Savena, San Pietro in Casale.

Provinsen Ferrara: kommunerne Argenta, Berra, Bondeno, Cento, Codigoro, Comacchio, Copparo, Ferrara, Fiscaglia, Formignana, Goro, Jolanda di Savoia, Lagosanto, Masi Torello, Mesola, Ostellato, Portomaggiore, Poggio Renatico, Ro, Terre del Reno, Tresigallo, Vigarano Mainarda, Voghiera.

5. Tilknytning til det geografiske område

Ansøgningen om registrering af betegnelsen er baseret på produktets omdømme.

Den karakteristiske jordsammensætning og det fugtige, tågede klima, som er typisk for den nedre del af Podalen, og som er fælles for hele det ovennævnte område, kombineret med ekspertisen og de traditionelle metoder til dyrkning af asparges, hvor erfaringerne gennem århundreder er videregivet fra far til søn, betyder, at produktets kvalitative egenskaber og særpræg hænger tæt sammen med det angivne geografiske område, der således må betragtes som det ideelle oprindelsesmiljø for »Asparago verde di Altedo«.

Produktionsområdet for »Asparago verde di Altedo« befinder sig mellem Via Emilia i provinsen Bologna, Adriaterhavets kyst og Pofloden i provinsen Ferrara. De dokumenter, der beviser oprindelsen med hensyn til dyrkning, produktion, markedsføring og kulinarisk anvendelse af »Asparago verde di Altedo«, stammer tilbage til det 13. århundrede.

»Asparago verde di Altedo« er gennem århundreder hyppigt blevet anvendt af de store kokke i Bologna, hvilket fremgår af de opskrifter med asparges, der er medtaget i deres værker.

»Asparago verde di Altedo« blev specifikt nævnt første gang i det berømte værk »Ruralium Commodoriu Librum Duodecim« af den kendte agronom Pier Crescenzi, som blev født i Bologna i 1233.

Dette viser de lange traditioner med at dyrke »Asparago verde di Altedo« på landet omkring Bologna og Ferrara.

Vincenzo Tanara, som levede i Bologna i det 17. århundrede, og som ligeledes var agronom og en kendt kok, omtaler den grønne asparges i sin bog »L'economia del cittadino in villa« [»Økonomien hos borgere i landhuse«] fra 1644.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den fulde tekst til varespecifikationen er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.